Tor de metât di Març, l’Ufici pe lenghe e pe culture de Alsazie (OLCA) al à lançât la sô campagne “Ja fer unseri Sproch” ancje framieç dai Comuns dal dipartiment dal Bas Ren. Si trate di une iniziative che e ponte a slargjâ la presince dal alsazian inte vite cuotidiane. Daspò di une prime edizion de campagne indreçade aes impresis dal teritori, che e à cjatât la adesion di passe 270 sogjets economics alsazians, cul an passât si à decidût di inviâ une operazion similâr ancje intes aministrazions publichis. La campagne e je scomençade tal Setembar dal 2008 intal dipartiment dal Alt Ren e, in dì di vuê, a son plui di 50 i Comuns che a àn aderît. Cumò, duncje, si à slargjât la campagne ancje a chel altri dipartiment de Alsazie. L’Ufici al presente aes aministrazions locâls une schirie di intervents di podê meti in vore e al ufrìs il so jutori par metiju in at: si va de segnaletiche bilengâl al ûs dal alsazian intai imprescj di comunicazion comunâi, des iniziativis culturâls inte lenghe locâl al bon acet par alsazian pe int che e va in Comun. Ogni aministrazion e sielç po cualis iniziativis meti in cjamp.
Font: OLC Alsace, 03/09
fur_Latn oci_Latn